นายกรัฐมนตรี เตือนท่องเที่ยวเทศกาลปีใหม่ปลอดภัย ต้องแสดงใบรับรองฉีดวัคซีนโควิด-19
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้กำชับให้แต่ละจังหวัดเข้มงวด เฝ้าระวัง คัดกรองประชาชนที่เดินทางกลับบ้านในช่วงเทศกาลปีใหม่ และเมื่อกลับมาทำงานให้นายจ้าง สถานประกอบการ ตรวจคัดกรองบุคลากรด้วย ATK และขอให้ทุกคนใส่ใจเอกสารรับรองการฉีดวัคซีนโควิด-19 เพราะจะมีการตรวจตลอดการเดินทางพร้อมกันนี้ นายกรัฐมนตรี ห่วงใยการเดินทางของประชาชนในช่วงเทศกาลปีใหม่ ขอให้ทุกคนให้ความสำคัญกับการกวดขันวินัยจราจรอย่างจริงจัง เจ้าหน้าที่เน้นบังคับใช้กฎหมายเข้มงวดและให้มีการตั้งด่านตรวจวัดแอลกอฮอล์รอบพื้นที่จัดงานด้วยในการนี้ นายกรัฐมนตรี ยังมอบหมายให้กระทรวงสาธารณสุข เตรียมความพร้อมเปิดศูนย์ปฏิบัติการด้านการแพทย์และสาธารณสุขทั้งส่วนกลางและจังหวัด สั่งการทีมปฏิบัติการฉุกเฉิน (EMS) ของ รพ.และเครือข่ายภาครัฐและเอกชนทุกระดับ ประจำบนเส้นทางถนนสายหลักที่มีจุดตรวจ/จุดบริการเพื่อให้การรักษาพยาบาลได้รวดเร็ว พร้อมขอให้ทุกคนร่วมมือกันปฏิบัติตามกฏจราจร ร่วมกันลดอุบัติเหตุบนท้องถนน ยึดหลักอนามัยส่วนบุคคลป้องกันการแพร่ระบาดของโรคโควิด-19 อีกด้วย